google/wiki40b huggingface dataset:
Δημήτριος του Μομφερράτου

Πρώτα χρόνια

Μετά την Άλωση της Βυζαντινής Αυτοκρατορίας από τους Σταυροφόρους (1204) οι νικητές μοίρασαν τις κατακτήσεις. Ο Βονιφάτιος έλαβε το Βασίλειο της Θεσσαλονίκης και νυμφεύτηκε τη Μαργαρίτα χήρα του Ισαακίου Β΄ Αγγέλου για να προσεγγίσει την τοπική αριστοκρατία. Ο γιος τους γεννήθηκε την επόμενη χρονιά (1205) και ονομάστηκε "Δημήτριος" προς τιμή του Αγίου Δημητρίου προστάτη της πόλης. Ο πατέρας του σκοτώθηκε σε μάχη εναντίον του Καλογιάν της Βουλγαρίας που πολιορκούσε την πόλη όταν ο Δημήτριος ήταν δυο ετών (1207), οι Βούλγαροι στην συνέχεια αποχώρησαν.

Στέψη

Οι Λομβαρδοί βαρόνοι ήθελαν να ανακηρύξουν νέο βασιλιά της πόλης τον μεγαλύτερο ετεροθαλή αδελφό του Γουλιέλμο ΣΤ΄ του Μομφερράτου αλλά ο Λατίνος Αυτοκράτορας Ερρίκος της Φλάνδρας το απαγόρευσε. Οι Λομβαρδοί βαρόνοι απαγόρευσαν στον αυτοκράτορα την είσοδο στην Θεσσαλονίκη με παράλογες απαιτήσεις αλλά ο Ερρίκος προσποιήθηκε ότι τις δέχεται, το ίδιο έκανε και η βασιλομήτωρ Μαργατρίτα. Μετά την είσοδο του αρνήθηκε όλες τις απαιτήσεις τους, έστεψε τον Ιανουάριο του 1209 τον Δημήτριο βασιλιά της πόλης σε ηλικία τεσσάρων ετών και έβαλε τους βαρόνους να του δώσουν όρκο υποτέλειας. Την στέψη επικύρωσε και ο Πάπας Ιννοκέντιος Γ΄.
Ο αρχηγός των Λομβαρδών βαρόνων Ουμπέρτο Β΄ που είχε φρουρές στις Σέρρες και την Καβάλα αρνήθηκε να δώσει όρκο υποτέλειας. Ο Ερρίκος της Φλάνδρας κατέλαβε τις Σέρρες ενώ η Καβάλα αντιστάθηκε, κάλεσε τους βαρόνους σε Συνέλευση στην Ραβέννικα (1209), ο Ουμπέρτο Β΄ αρνήθηκε να βρεθεί και ο Ερρίκος τον ανάγκασε με στρατό να δώσει όρκο μαζί με τους τελευταίους διαφωνούντες βαρόνους. Ο αυτοκράτορας απέκρουσε την επίθεση του δεσπότη της Ηπείρου Μιχαήλ Α΄ Κομνηνού Δούκα, άφησε στην Θεσσαλονίκη τον αδελφό του Ευστάθιο και επέστρεψε στην Κωνσταντινούπολη.

Άλωση της Θεσσαλονίκης από τον Θεόδωρο Κομνηνό Δούκα

Ο Ερρίκος της Φλάνδρας πέθανε (1216), ο διάδοχος και γαμπρός του Πέτρος του Κουρτεναί αναγκάστηκε από τους βαρόνους να αναγνωρίσει τα δικαιώματα του Γουλιέλμου ΣΤ΄ του Μομφερράτου, η βασιλομήτωρ πήγε στην πατρίδα της την Ουγγαρία αλλά ο μικρός Δημήτριος παρέμεινε. Ο Πέτρος του Κουρτεναί συνελήφθη από τον δεσπότη της Ηπείρου Θεόδωρο Κομνηνό Δούκα και πέθανε από την κακομεταχείριση, ο Θεόδωρος Κομνηνός Δούκας άρχισε να καταλαμβάνει από τους Λατίνους όλες τις πόλεις της ηπειρωτικής Ελλάδας. Ο Γουλιέλμος ΣΤ΄ του Μομφερράτου που δεν είχε φύγει ποτέ απο την Μαρκιωνία του Μομφερράτου ξεκίνησε προετοιμασίες για εκστρατεία στην Θεσσαλονίκη (1222) αλλά πριν ξεκινήσει ο Θεόδωρος κατέλαβε την πόλη (1224). Ο Δημήτριος και ο Λατίνος αρχιεπίσκοπος της Θεσσαλονίκης δραπέτευσαν στην Σικελία, στην αυλή του αυτοκράτορα Φρειδερίκου Β΄ Χοενστάουφεν.

Θάνατος

Ο Δημήτριος του Μομφερράτου μπήκε στις υπηρεσίες του Γερμανού αυτοκράτορα και τον ακολούθησε σε Σταυροφορία στην Ανατολή αλλά πέθανε πρόωρα στο Αμάλφι (1230), τα δικαιώματα του στο βασίλειο της Θεσσαλονίκης τα παραχώρησε στον Φρειδερίκο Χοενστάουφεν.
Σαρντόρ Μιρζάεφ

Σταδιοδρομία σε συλλόγους

Ο Μιρζάεφ αγωνίστηκε για τη Νέφτσι Φεργκάνα για 4 χρόνια, πριν μετακινηθεί στη Λοκομοτίβ Τασκένδης, όπου αμέσως δανείστηκε στη Νέφτσι για μία σεζόν. Κατά την επιστροφή του στη Λοκομοτίβ, σημείωσε το πρώτο γκολ του στο ΑΦΚ Τσάμπιονς Λιγκ, στην εκτός έδρας νίκη με 1-3 εναντίον της Αλ Χιλάλ από τη Σαουδική Αραβία.

Διεθνής σταδιοδρομία

Έχει εκπροσωπεί το Ουζμπεκιστάν αγωνιζόμενος στις ομάδες U20, U21 και U23. Είχε επιλεγεί στην Εθνική U20 για το Παγκοσμίου Κυπέλλου U20 του 2009 στην Αίγυπτο, στο οποίο το Ουζμπεκιστάν τερμάτισε στην τρίτη θέση του ομίλου του, πίσω από τη Γκάνα και την Ουρουγουάη και πάνω από την Αγγλία, λόγω καλύτερης διαφοράς τερμάτων. 
Είχε επίσης επιλεγεί στην Εθνική U23 για το 2013 AFC U-22 Championship, στο οποίο το Ουζμπεκιστάν τερματίζει στην 3η θέση και απέτυχε να προκριθεί στη νοκ άουτ φάση.  
Ο Μιρζάεφ έκανε το επίσημο ντεμπούτο του για την Εθνική Ουζμπεκιστάν στις 29 Μαρτίου 2015, σε ένα φιλικό αγώνα εναντίον της Νότιας Κορέας, όταν κλήθηκε για πρώτη φορά στην εθνική ομάδα.
2ο Πρότυπο Πειραματικό Γενικό Λύκειο Αθηνών

Ιστορία

Το σχολείο ιδρύθηκε το 2001 με τη συνένωση δύο από τα αρχαιότερα σχολεία της Αθήνας, του 3ου και του 10ου Ενιαίου Λυκείου Αθηνών. Στη συνέχεια μετατράπηκε σε Πειραματικό με την ονομασία 2ο Πειραματικό Ενιαίο Λύκειο Αθηνών.
Η ίδρυση του έγινε έπειτα από αίτημα όλων των φορέων της εκπαίδευσης που δραστηριοποιούνται στην περιοχή. Θεωρήθηκε και είναι η συνέχεια του 2ου Πειραματικού Γυμνασίου Αθηνών, αφού μέχρι τότε δεν υπήρχε αντίστοιχο Πειραματικό Λύκειο και οι απόφοιτοι του Πειραματικού Γυμνασίου διασκορπίζονταν σε διάφορα Γενικά Λύκεια της περιοχής.
Η ίδρυση του έγινε με απόφαση του τότε Υφυπουργού Εθνικής Παιδείας και Θρησκευμάτων κ. Φίλιππου Πετσάλνικου και δημοσιεύτηκε στις 10 Αυγούστου του 2001 (ΦΕΚ 1064/10-8-2001) στο Β΄ τεύχος της εφημερίδας της Κυβερνήσεως.
Τον Οκτώβριο του 2012 ολοκληρώθηκε από τη Διοικούσα Επιτροπή Πρότυπων Πειραματικών Σχολείων η διαδικασία αξιολόγησης των υποψήφιων σχολικών μονάδων που θα λειτουργήσουν ως Πρότυπα Πειραματικά Σχολεία. 
Το 2ο Προτυπο Πειραματικό συμπεριλαμβάνεται στα 15 Γενικά Λύκεια που επελέγησαν με σειρά κατάταξης πρώτο μεταξύ των σχολείων της Αττικής και τρίτο πανελλαδικά.

Όμιλοι Δημιουργικότητας και Αριστείας

Σύμφωνα με τον νέο νόμο για τη λειτουργία των Πρότυπων Πειραματικών Σχολείων, από το σχολικό έτος 2012-2013 συγκροτούνται σε’ αυτά Όμιλοι δημιουργικότητας και αριστείας, με σκοπό την αξιοποίηση των ιδιαίτερων κλίσεων και ενδιαφερόντων των μαθητών σε γνωστικούς τομείς όπως τα μαθηματικά, οι φυσικές επιστήμες, η γλώσσα, η λογοτεχνία και λοιπά πεδία, όπως το θέατρο, ο αθλητισμός κ.ά.

Απόντες... επιτρέπονται

Ψηφιακή μαθητική εφημερίδα του 2ου Πρότυπου Πειραματικού Γενικού Λυκείου Αθηνών
Η εφημερίδα εντάσσεται στο πλαίσιο του πολιτιστικού προγράμματος «Έντυπος και ψηφιακός μαθητικός τύπος» και συντάσσεται από ομάδα μαθητών που συμμετέχουν στο πρόγραμμα. Περιλαμβάνει πληθώρα άρθρων, μεταξύ άλλων, σχετικά με την σύγχρονη κοινωνία, την εκπαίδευση, πολιτιστικά σχετικά με το θέτρο, τον κινηματογράφο, και τη μουσική, αλλά και συνεντεύξεις από επαγγελματίες σε όλο το φάσμα των επαγγελμάτων, παρμένες από τους μαθητές.
Ευρωπαϊκό Πρωτάθλημα Στίβου 2012 – 5000 μέτρα γυναικών

Τα 5000 μέτρα Γυναικών του Ευρωπαϊκού Πρωταθλήματος Ανοιχτού Στίβου 2012 πραγματοποιήθηκαν στο Ολυμπιακό Στάδιο του Ελσίνκι στις 28 Ιουνίου.
Εκλογές στη Σαξονία-Άνχαλτ

Στο ομόσπονδο κρατίδιο της Σαξονίας-Άνχαλτ της Γερμανίας διεξάγονται εκλογές για την ανάδειξη των μελών της τοπικής Βουλής (Landtag), η οποία συναποτελείται από 87 μέλη.
Θάνος Παπαδημητρίου (πετοσφαιριστής)

Καριέρα

Ο Θάνος Παπαδημητρίου ξεκίνησε την καριέρα του από τον Αρχέλαο Κατερίνης το 1994 και αγωνίστηκε κατά σειρά με τις ομάδες: Α.Ε. Κομοτηνής, Νίκη Αιγινίου, Απόλλων Καλαμαριάς, ΠΑΟΚ, Φοίνικα Σύρου, ΑΕΚ, Ηρακλή Θεσσαλονίκης, Ηρακλή Χαλκίδας και Παμβοχαϊκό. Την περίοδο 2017-2018 αγωνίστηκε με την ομάδα του ΠΑΟΚ για δεύτερη φορά κατακτώντας το κύπελλο.
Λούστρο Παπουτσιών

Πλοκή

Οι ήρωες είναι δύο ανήλικα παιδιά ο Πασκουάλε (Φράνκο Ιντερλέγκι) κι ο Τζουζέπε (Ρινάλντο Σμολντόνι). Εργάζονται ως λούστροι παπουτσιών και έχουν ως όνειρο να αποκτήσουν ένα άλογο. Η επιθυμία τους αγγίζει την πραγματικότητα, όταν ο αδερφός ενός εκ των δύο προσφέρει στα παιδιά εύκολα, αλλά μάλλον όχι και τόσο νόμιμα, χρήματα. Με αποτέλεσμα, οι δύο πρωταγωνιστές να οδηγηθούν σε φυλακές ανηλίκων, όπου οι συνθήκες και οι καταστάσεις αντιστρέφουν την προγενέστερη φιλία σε αντιπαλότητα και εχθρότητα.
Αλίτους

Ιστορία

Η Αλίτους έχει περάσει υπό την κατοχή των Πολωνών, ενώ το 1795 χωρίστηκε στα δύο ανάμεσα σε Πρωσία και Ρωσία με σύνορο τον ποταμό Νεμούνας (Nemunas) που διασχίζει την πόλη. Στις αρχές του 20ου αιώνα περνάει στην δικαιοδοσία της Λιθουανίας. Το 1919 στην περιοχή γίνεται μεγάλη μάχη μεταξύ του κόκκινου στρατού και 1ου συντάγματος των Λευκών και Γερμανών εθελοντών με νικητές τους δεύτερους. Το 1940 περνάει στην Σοβιετική κατοχή μαζί με όλη την Λιθουανία, και στον Β΄παγκόσμιο πόλεμο η πόλη σχεδόν ισοπεδώθηκε από τα Γερμανικά στρατεύματα.
Ναός της Ήρας Λακινίας (Ακράγαντας)

Περιγραφή

Το οικοδόμημα είναι περίπτερος ναός, δωρικού ρυθμού, με 6 Χ 13 κίονες (εξάστυλος). Είναι δίδυμος με τον ναό της Ομονοίας, καθώς έχουν ίδιες διαστάσεις και μερικά αρχιτεκτονικά στοιχεία: η διάταξη είχε αποκρυσταλλωθεί σε ένα πρότυπο στην κυρίως Ελλάδα, που το μιμήθηκαν οι δύο ναοί. Οι διαστάσεις του δαπέδου του ναού είναι 38,15 μ. Χ 16,90 μ.
Οι κίονες της πρόσοψης έχουν ένταση: είναι λεπτότερες στην κορυφή και διογκώνονται στη μέση. Το περιστύλιο έχει 34 κίονες ύψους 6,44 μ., με τέσσερις σπονδύλους ο καθένας. Ερίδονται στην κρηπίδα, που έχει τέσσερις βαθμίδες. Το κτήριο είναι ανυψωμένο, καθώς βρίσκεται επάνω σε μία προεξοχή του εδάφους, η οποία είναι σε μεγάλο μέρος τεχνητή. Μπροστά από την ανατολική μεριά του ναού, υπάρχουν σημαντικά κατάλοιπα του βωμού. 
Εσωτερικά έχει πρόναο εν παραστάσει, σηκό και οπισθόδομο εν παραστάσει. Ο πρόναος και ο οπισθόδομος έχουν δύο κίονες στην είσοδό τους. Μεταξύ του προνάου και του σηκού υπάρχουν δύο κλίμακες για την άνοδο στη στέγη, για λόγους επισκευής της ή θρησκευτικούς.
Η βόρεια κιονοστοιχία με τον θριγκό της (επιστύλια και ζωφόρος) έχει πλήρως διατηρηθεί. Από τους υπόλοιπους κίονες, εννέα δεν έχουν όλους τους σπονδύλους τους, ενώ τέσσερις κίονες λείπουν τελείως. Από τους τοίχους υπάρχουν μόνο τα θεμέλιά τους. Τον 18ο αιώνα έγινε αναστύλωση των κιόνων.
Φαίδων Γκιζίκης

Βιογραφία

Γεννήθηκε το 1917 στο Βόλο και σπούδασε στη Στρατιωτική Σχολή Ευελπίδων. Διαδραμάτισε σημαντικό ρόλο στην επιβολή της δικτατορίας στην Ελλάδα και με την επιβολή της Χούντας διορίστηκε διοικητής στρατιάς στη Λάρισα. Την περίοδο της εξέγερσης του Πολυτεχνείου ήταν Στρατιωτικός Διοικητής Αθηνών και Αττικής.
Μετά το κίνημα Ιωαννίδη, τοποθετήθηκε Πρόεδρος της Δημοκρατίας, χωρίς όμως ουσιαστικό ρόλο. Μετά την τραγωδία της Κύπρου το 1974, ο Γκιζίκης, σε συνεννόηση με τους Αρχηγούς των Ενόπλων Δυνάμεων, κάλεσε σε διάσκεψη πολιτικούς της πριν την επιβολή της δικτατορίας εποχής, όπως τον Παναγιώτη Κανελλόπουλο, τον Γεώργιο Μαύρο και τον Ευάγγελο Αβέρωφ, για να τους παραδώσει εν λευκώ την εξουσία. Εκεί συμφωνήθηκε η ανάληψη της πρωθυπουργίας από τον Κωνσταντίνο Καραμανλή. Παρά την πτώση της Χούντας και με σκοπό την ομαλή μετάβαση από τη δικτατορία στη δημοκρατία, ο Γκιζίκης παρέμεινε με παραίνεση του Κωνσταντίνου Καραμανλή στη θέση του Προέδρου της Δημοκρατίας έως τη διεξαγωγή του δημοψηφίσματος του Δεκεμβρίου του 1974, ύστερα από το οποίο η Ε΄ Αναθεωρητική Βουλή εξέλεξε προσωρινό Πρόεδρο της Δημοκρατίας μέχρι τη θέση σε ισχύ του νέου Συντάγματος της χώρας το Μιχαήλ Στασινόπουλο.
Απεβίωσε το 1999 στο Νοσηλευτικό Ίδρυμα Μετοχικού Ταμείου Στρατού (Ν.Ι.Μ.Τ.Σ.) στην Αθήνα.
Παγκόσμια Πρωτεύουσα του Ντιζάιν

Η Παγκόσμια Πρωτεύουσα του Ντιζάιν (Αγγλικά: World Design Capital) είναι ένα πρόγραμμα προώθησης πόλεων από το Διεθνές Συμβούλιο Εταιρειών Βιομηχανικού Σχεδίου (ICSID) που πραγματοποιείται κάθε δύο χρόνια για να αναγνωριστούν και να απονεμηθούν οι ολοκληρώσεις που γίνονται από τις πόλεις σε όλο τον κόσμο στον τομέα του σχεδιασμού.
Α.Σ. Ρούβας

Ιστορία

Ο σύλλογος ιδρύθηκε το 1961 ως «Α.Ο. Ρούβας» και έδινε μόνο φιλικούς αγώνες λόγω κυρίως έλλειψης γηπέδου. Το 1968 η δικτατορία ανέστειλε τη λειτουργία του συλλόγου , χαρακτηρίζοντάς τον «ανενεργό», καθώς δε συμμετείχε σε επίσημα πρωταθλήματα. Κάτι ανάλογο συνέβη και από το 1974 ως το 1985 , η ομάδα ήταν εντελως ερασιτεχνική , παίζοντας μόνο φιλικούς αγώνες. Το 1985 γίνεται η επανίδρυση του συλλόγου και συμμετέχει για πρώτη φορά στο πρωτάθλημα της Ε.Π.Σ. Ηρακλείου.Τη διετία 1992-1994 επίσης δε συμμετείχε σε κανένα πρωτάθλημα αλλα από το 1994 και μετά είχε μια συνεχή ανοδική πορεία.
Την αγωνιστική περίοδο 2008-2009 η ομάδα αναδείχθηκε πρωταθλήτρια στην Α' Κατηγορία της ΕΠΣΗ και προβιβάστηκε στη Δ' Εθνική για πρώτη φορά στην ιστορία του συλλόγου. Την αγωνιστική περίοδο 2010-2011 κατάκτησε το πρωτάθλημα του 10ου ομίλου της Δ' Εθνικής και προβιβάστηκε στην Φούτμπολ Λιγκ 2 και παράλληλα με την άνοδο, ιδρύθηκε η ΠΑΕ Ρούβας - Νερά Ρούβας. Την ίδια χρονιά κατέκτησε και το Κύπελλο ΕΠΣΗ για πρώτη φορά στην ιστορία του συλλόγου.
Στη Φούτμπολ Λιγκ 2 αγωνίστηκε από το 2011-12 μέχρι το 2013-14 που υποβιβάστηκε από την Γ΄ Εθνική Ερασιτεχνική, όπως μετονομάστηκε η κατηγορία, κι επέστρεψε απευθείας στο πρωτάθλημα της Ε.Π.Σ. Ηρακλείου, διότι η Δ' Εθνική είχε καταργηθεί, ενώ παράλληλα διαλύθηκε και η ΠΑΕ. Την περίοδο 2014-2015 αναδείχθηκε πρωταθλητής της Α' ΕΠΣΗ και προκρίθηκε στο Πρωτάθλημα πρωταθλητιών ΕΠΣ, όπου τερμάτισε στη 2η θέση του 14ου ομίλου, χωρίς να καταφέρει να προβιβαστεί στη Γ' Εθνική.
Διοργανώσεις Ε.Π.Σ. Λάρισας 2013–14

Κύπελλο

Στον τελικό του Κυπελλου η Δήμητρα Γιάννουλης επιβλήθηκε με 2-1 επί της Δόξας Βλαχογιαννίου και έκανε το ντάμπλ
Ιτέα Γρεβενών

Γεωγραφία - Αξιοθέατα

Η Ιτέα βρίσκεται προς τα βορειοανατολικά όρια με την περιφερειακή ενότητα Κοζάνης, σε απόσταση 23 χλμ. ανατολικά από τα Γρεβενά. Το χωριό είναι κτισμένο ανατολικά του Αλιάκμονα, στις ανατολικές πλαγιές του όρους Κορακόπετρα και σε περιοχή με πλούσιο φυσικό περιβάλλον. Βόρεια του χωριού περνάει ο χείμαρρος Ποταμιά που καταλήγει στον Αλιάκμονα και πολύ κοντά του βρίσκεται μια μικρή λιμνούλα που προσφέρεται για βόλτα, πικ-νικ και ψάρεμα. Στον Κώδικα της Ζάβορδας αναφέρονται κάτοικοί του ως αφιερωτές  της Ιεράς Μονής Αγίου Νικάνορος ή Ζάβορδας τόσο την περίοδο 1534 έως 1692 (Α΄ Γραφή) όσο και 1692 και μετά (Β΄Γραφή).

Ονομασία - Διοικητικά

Η παλιά ονομασία του χωριού είναι Βούρμποβο και έτσι αναφέρεται στο ΦΕΚ 260Α - 31/12/1918 να προσαρτάται στην τότε κοινότητα Κοπρίβης (Κνίδης) που ανήκε στο νομό Κοζάνης. Το 1927 με το ΦΕΚ 18Α - 01/02/1927 μετονομάζεται σε Ιτιές και το 1940 διορθώνεται σε Ιτέα. Το 1964 με το ΦΕΚ 185Α - 30/10/1964 αποσπάται στο νομό Γρεβενών. Μαζί με τη Μικροκλεισούρα, την Κνίδη, το Πιστικό και τον Πόρο αποτελούν τη τοπική κοινότητα Κνίδης που ανήκει στη δημοτική ενότητα Βεντζίου του Δήμου Γρεβενών και σύμφωνα με την απογραφή 2011 έχει πληθυσμό 133 κατοίκους.
Δρομολαξιά

Τοποθεσία

Στα βόρεια συνορεύει με το Καλό Χωριό και με τη συνοικία Βλάχος (Δήμος Αραδίππου), στα βορειοανατολικά με τη συνοικία Αρχιεπίσκοπος Μακάριος ΙΙΙ (Δήμος Λάρνακας), στα ανατολικά με τη συνοικία Άγιος Νικόλαος (Δήμος Λάρνακας), στα νοτιοανατολικά με τη συνοικία Σκάλα (Δήμος Λάρνακας), στα νότια με το Μενεού, στα δυτικά με το Κίτι και την Τερσεφάνου και στα βορειοδυτικά με την Κλαυδιά.

Ονομασία

Σύμφωνα με μια εκδοχή, μέχρι τον 19ο αιώνα η Δρομολαξιά ονομαζόταν Βρωμολαξιά, που σήμαινε βρωμιά. Οι κάτοικοι παρήγαγαν μια δημοφιλή μοβ βαφή η οποία είχε μια άσχημη μυρωδιά. Με την πάροδο του χρόνου, οι κάτοικοι άλλαξαν το όνομα του χωριού από Βρωμολαξιά σε Δρομολαξιά για να αποφύγουν τους δυσάρεστους συνειρμούς της αρχικής ονομασίας. Από την έναρξη της Τουρκοκρατίας, οι Τουρκοκύπριοι κάτοικοι του χωριού χρησιμοποιούσαν την εναλλακτική ονομασία Mormenekşe, που σημαίνει μοβ βιολετί.

Ιστορία

Τον Ιούλιο του 2011 οι κάτοικοι των κοινοτήτων Δρομολαξιάς και Μενεού ψήφισαν σε δημοψήφισμα υπέρ της δημιουργίας ενιαίου δήμου, του Δήμου Δρομολαξιάς-Μενεού. Τα δύο κοινοτικά συμβούλια λειτούργησαν προσωρινά ως δημοτικά συμβούλια έως τα τέλη του 2011 που πραγματοποιήθηκαν δημοτικές εκλογές και εκλέχτηκε το πρώτο δημοτικό συμβούλιο του Δήμου Δρομολαξιάς-Μενεού.
Μπουρνάζ Ατικέ Σουλτάνα

Ζωή

Η Ατικέ Σουλτάνα γεννήθηκε το 1614 στο παλάτι Τοπ Καπί στην Κωνσταντινούπολη. Μετά το Θάνατο του πατέρα της σουλτάνου Αχμέτ, στο θρόνο ανέβηκε ο θείος της Μουσταφά Α΄ αλλά λίγους μήνες αργότερα, καθαιρέθηκε και αντικαταστάθηκε από τον ετεροθαλή αδελφό της Οσμάν Β΄. Με εντολή της Μαχφιρούζ Χατιτζέ Σουλτάνα, η Κιοσέμ στάλθηκε στο Παλιό Παλάτι.
Το 1623 ο αδελφός της Μουράτ Δ΄ έγινε σουλτάνος και η Κιοσέμ Βαλιντέ Σουλτάνα. Εκείνη την εποχή, υπήρχαν ταραχές στην Οθωμανική Αυτοκρατορία, και ενοχλήθηκε από αυτό σε όλες τις πλευρές, η Κιοσέμ Σουλτάνα πιστεύε ότι θα ενισχυθεί ο γιος της από τους πιστού του πολιτικούς παντρεύοντας την Χανζαντέ Σουλτάνα με τον Λαντικλί Μπαϊράμ Πασά το 1623, την Γκεβχερχάν Σουλτάνα με τον Τοπάλ Ρετζέπ Πασά το 1624, την Αϊσέ Σουλτάνα με τον Χαφίζ Αχμέτ Πασά το 1625 και την Φατμά Σουλτάνα με τον Καρά Μουσταφά Πασά το 1626. Η Ατικέ ήταν ήδη παντρεμένη με τον Τζαφέρ Πασά.
Ο δεύτερος γάμος της έγινε το 1633 με τον Κοτζά Κενάν Πασά, μετά από 19 χρόνια γάμου έμεινε χήρα και την ίδια χρονιά παντρεύτηκε τον Ντογκανσί Γιουσούφ Πασά. Είχε αποκτήσει ένα παιδί. Πέθανε το 1674 και θάφτηκε στον τάφο του αδελφού της Ιμπραήμ στην Αγία Σοφία.
Α2 Εθνική Πετοσφαίρισης Ελλάδας Γυναικών 2010–11

Το πρωτάθλημα βόλεϊ Α2 κατηγορίας γυναικών της περιόδου 2010−11 έγινε με τη συμμετοχή 24 ομάδων χωρισμένες σε τρεις ομίλους. Οι τρεις πρωταθλήτριες των ομίλων προβιβάστηκαν στην Α1 κατηγορία.

Α' όμιλος

Σε 12 αγώνες

Β' όμιλος

Σε 14 αγώνες
Χουρμαδιά

Χαρακτηριστικά

Η χουρμαδιά φθάνει σε αρκετά μεγάλο ύψος, περίπου τα 20 με 30 μ. Έχει λεπτό κορμό γκρίζου-καφέ χρώματος, τα φύλλα της έχουν μήκος περί τα 5.5-6 μ. και τα φυλλάρια του τα 30-60 εκατοστά. Αντέχει στο ψύχος μέχρι και στους -10οC και έχει απαιτήσεις σε φως και νερό. Οι καρποί της (χουρμάδες) κίτρινου-πορτοκαλιού η πορτοκαλοκόκκινου χρώματος και με μήκος 3,8 εκατοστών είναι οι μόνοι βρώσιμοι απ' όλα τα είδη χουρμαδιάς που υπάρχουν. Καρπούς παράγουν μόνο τα θηλυκά δέντρα συνήθως όταν κοντά τους φύονται αρσενικά και βοηθούν τη γονιμοποίηση μέσω της γύρης των ανθέων.
Κύπελλο Πρωταθλητριών Ευρώπης στην καλαθοσφαίριση 1965-66

Η ένατη Ευρωλίγκα διεξήχθη από τις 3 Νοεμβρίου του 1965 έως την 1 Απριλίου του 1966. Τροπαιούχος αναδείχθηκε η Σίμενταλ Μιλάνο στο φάιναλ φορ που διεξήχθη στην Μπολόνια. Ήταν ο πρώτος της τίτλος. Στην δεύτερη θέση τερμάτισε η Σλάβια Πράγας και στην τρίτη, η ΤΣΣΚΑ Μόσχας. 
Η Α.Ε.Κ. σημείωσε την πρώτη μεγάλη επιτυχία της ελληνικής καλαθοσφαίρισης φτάνοντας στο «φάιναλ-φορ» του Κυπέλλου Πρωταθλητριών. Εκεί, με δύο ήττες (73-103} από τη Σλάβια Πράγας και (62-85) από την ΤΣΣΚΑ Μόσχας έμεινε 4η.
Ηλεκτρονικό παιχνίδι

Ηλεκτρονικό παιχνίδι ονομάζεται το παιχνίδι το οποίο χρησιμοποιεί ηλεκτρονικά στοιχεία για να δημιουργήσει ένα διαδραστικό σύστημα, μέσα στο οποίο μπορεί να παίξει ένας παίκτης. Σήμερα, η πιο κοινή μορφή ηλεκτρονικού παιχνιδιού είναι το βιντεοπαιχνίδι, και για αυτόν το λόγο οι όροι συχνά χρησιμοποιούνται, λανθασμένα, ως συνώνυμοι. Άλλα κοινά είδη ηλεκτρονικού παιχνιδιού, που περιλαμβάνουν όχι-μόνο-οπτικά προϊόντα, είναι τα φορητά ηλεκτρονικά παιχνίδια, τα αυτόνομα συστήματα (π.χ. pinball, κουλοχέρης, ή ηλεκτρομηχανικά παιχνίδια arcade), και συγκεκριμένα μη-οπτικά προϊόντα (π.χ. παιχνίδια ήχου).
Γκαμπριέλ Μιλέ

Βίος

Ο Γκαμπριέλ Μιλέ γεννήθηκε το 1867. Το 1891 ανακηρύχθηκε agrere d' histoire στο Πανεπιστήμιο του Παρισιού.Την ίδια χρονιά εστάλη στην Ελλάδα ως μέλος της Γαλλικής Αρχαιολογικής Σχολής Αθηνών,όπου παρέμεινε έως το 1895. Το  1899 διορίστηκε maitre de conferences στην Ecole des Hautes Etudes (τμήμα θρησκευτικών επιστημών) και στη συνέχεια λαμβάνει τη θέση του directeur d'etudes. Το 1926 γίνεται καθηγητής της βυζαντινής τέχνης στο College de France και το 1929 εκλέγεται Ακαδημαϊκός.Το 1937 αποσύρθηκε από την Πανεπιστημιακή διδασκαλία. Πέθανε στις 8 Μαΐου 1953.

Ερευνητικό έργο

Κατά τη διάρκεια της παραμονής του στην Ελλάδα μελέτησε τη Μονή Δαφνίου και την καστρόπολη του Μυστρά. Πραγματοποιεί ερευνητικά ταξίδια στο Άγιο Όρος, τη Μακεδονία, την Κωνσταντινούπολη και την Τραπεζούντα.
Ich bin ein Berliner

"Ich bin ein Berliner" (Γερμανική προφορά: [[Βοήθεια:Οδηγός προφοράς IPA|[ˈʔɪç ˈbɪn ʔaɪn bɛɐˈliːnɐ]]], "είμαι ένας Βερολινέζος") είναι μία φράση από την ομιλία του Προέδρου των ΗΠΑ Τζον Κένεντι στο Δυτικό Βερολίνο στις 26 Ιουνίου 1963. Ο Κένεντι είπε «είμαι πολίτης του Βερολίνου» υπογραμμίζοντας την υποστήριξη των ΗΠΑ προς τη Δυτική Γερμανία, 22 μήνες μετά τη σοβιετική υποστήριξη της Ανατολικής Γερμανίας και λίγο μετά το χτίσιμο το Τείχους του Βερολίνου για να αποτραπεί η μαζική μετανάστευση προς τη Δύση. Το μήνυμα απευθυνόταν τόσο στους Σοβιετικούς όσο και στους Βερολινέζους και ήταν μια σαφής δήλωση για την πολιτική των ΗΠΑ μετά την κατασκευή του Τείχους. Μια άλλη φράση της ομιλίας του ήταν επίσης στα γερμανικά, "Lass' sie nach Berlin kommen" ("Αφήστε τους να έρθουν στο Βερολίνο"), και απευθυνόταν σε εκείνους που ισχυρίζονταν ότι «μπορούμε να συνεργαστούμε με τους κομμουνιστές», παρατήρηση την οποία ο Νικίτα Χρουστσόφ χλεύασε λίγες ημέρες αργότερα.
Η ομιλία θεωρείται μια από τις καλύτερες του Κένεντι, τόσο για την χρονική στιγμή του Ψυχρού Πολέμου όσο και για την τεκμηρίωση των νέων συνόρων. Ήταν μεγάλη επιτυχία για τους δυτικούς Βερολινέζους, που ζούσαν σε ένα θύλακα βαθιά μέσα στην Ανατολική Γερμανία και με τον φόβο για μια πιθανή κατάληψη από την Ανατολική Γερμανία. Μιλώντας από μια πλατφόρμα που στήθηκε στα σκαλιά του Δημαρχείου του Σόνεμπεργκ σε ένα ακροατήριο 450.000 ανθρώπων, ο Κένεντι εκτός των άλλων είπε: «Δύο χιλιάδες χρόνια πριν, ήταν περήφανο καύχημα να λες civis romanus sum ["Είμαι ένας Ρωμαίος πολίτης"]. Σήμερα, στον κόσμο της ελευθερίας, το πιο περήφανο καύχημα είναι "Ich bin ein Berliner!" ... Όλοι οι ελεύθεροι άνθρωποι, όπου και αν ζουν, είναι πολίτες του Βερολίνου, και, ως εκ τούτου, ως ελεύθερος άνθρωπος, είμαι υπερήφανος για τις λέξεις "Ich bin ein Berliner!"».
Χαρά Βιέννα

Βιογραφία

Γεννήθηκε και μεγάλωσε στο Νέο Φάληρο. Φοίτησε στα εργαστήρια γλυπτικής και ζωγραφικής στη Σχολή Καλών Τεχνών. Από τη δεκαετία του 1960 έχει παρουσιάσει εργασίες της σε πλήθος εκθέσεων ατομικών και ομαδικών, πανελλήνιες αλλά και εκτός Ελλάδας όπως στις ΗΠΑ, στη Λωζάνη, στο Μιλάνο, στη Ρώμη, στη Μόσχα κ.α.
Το ζωγραφικό της έργο ανήκει στη νεοακαδημαϊκή τεχνοτροπία, με ζωηρό προσωπικό τόνο και με ιμπρεσιονιστικές επιδράσεις, διακρίνεται δε για την λεπτή ευαισθησία του στην επιτυχή χρήση των αποχρώσεων. Τελευταία επιδόθηκε περισσότερο στο πορτραίτο.
Από τα σημαντικότερα βραβεία που έχει λάβει ξεχωρίζουν το Βραβείο σχεδίου Μάρσαλ (χρηματικό), Έπαινος της διεθνούς έκθεσης Σπέτσια, καθώς επίσης αργυρό μετάλλιο και δίπλωμα στο 6ο Φεστιβάλ Μόσχας. Ο Δήμος Αθηναίων έχει αγοράσει έργα της.
Πέθανε το 1982 από εγκεφαλικό επεισόδιο και κηδεύτηκε στις 8 Μαΐου 1982 στο νεκροταφείο του Παλαιού Φαλήρου.
Σπύρος Ραθ

Βιογραφία

Γεννήθηκε το 1902 στην Κέρκυρα και ήταν παντρεμένος και πατέρας 2 κοριτσιών. Εξελέγη για πρώτη φορά δήμαρχος στις δημοτικές εκλογές του 1964 και ορκίστηκε στις 26 Αυγούστου 1964 δήμαρχος . Ήταν ο πρώτος στην Ελλάδα Δήμαρχος που παραιτήθηκε από το αξίωμα του λόγω της χούντας  το Δ Με τη Μεταπολίτευση, ο Ραθ διεκδίκησε ξανά την εκλογή του και εξελέγη δήμαρχος στις εκλογές του 1975 από τον πρώτο γύρο, συγκεντρώνοντας ποσοστό 51,6%. Θήτευσε από τις 26 Σεπτεμβρίου 1975 ως τις 31 Ιουλίου 1978.
Η χήρα του, Τζουλιάνα Ραθ, απεβίωσε σε ηλικία 92 ετών στις 28 Ιανουαρίου 2015. 
Στη μνήμη του Σπύρου Ραθ ο Δήμος Κερκυραίων απονέμει κάθε χρόνο το Βραβείο Ραθ σε νεαρά άτομα από την Κέρκυρα για τις επιδόσεις τους στις καλές τέχνες ή στον αθλητισμό.  Επίσης, στην περιοχή Κεφαλομάντουκο της Κέρκυρας, ένας δρόμος φέρει το όνομα του Σπύρου Ραθ.
Κύπελλο Ελλάδας υδατοσφαίρισης ανδρών 2018

Το Κύπελλο Ελλάδος πόλο ανδρών της περιόδου 2017-18 διεξήχθη με τη συμμετοχή 15 ομάδων, δώδεκα από την Α1 κατηγορία και τριών απο την Α2. Τον τίτλο κατέκτησε ο Ολυμπιακός για 19η φορά στην ιστορία του.
Οδός Διονυσίου Αρεοπαγίτου

Κτήρια και μνημεία

Στην αρχή της οδού κοντά στη Λεωφόρο Βασιλίσσης Αμαλία έχει κτήρια και στις δύο πλευρές. Όμως, μετά την οδό Μακρυγιάννη, η βόρεια πλευρά είναι άδεια, χαρίζοντας θέα προς τον αρχαιολογικό χώρο της Ακρόπολης. Κοντά στην οδό βρίσκεται η είσοδος του αρχαίου Θεάτρου του Διονύσου. Στη νότια πλευρά βρίσκεται το Μουσείο της Ακρόπολης και μια πολυτελής οικιστική συνοικία με πολυτελείς πολυκατοικίες και αρχοντικά. Κοντά στο τέλος της οδού βρίσκεται η είσοδος του Ωδείου Ηρώδου του Αττικού. Στη μέση της οδού βρέθηκαν τα θεμέλια της οικίας του Πρόκλου.